# Instruks for viltvakt

# i Ås kommune

Innhold

[II. Formål 3](#_Toc22137179)

[III. Organisering 3](#_Toc22137180)

[1. Arbeidsoppgaver 3](#_Toc22137181)

[2. Krav til personell 3](#_Toc22137182)

[3. Utrykningstid 3](#_Toc22137183)

[4. Fullmakter 3](#_Toc22137184)

[5. Rapportering 4](#_Toc22137185)

[6. Utstyr og kurs 4](#_Toc22137186)

[IV. Oppdrag - ulike viltgrupper 4](#_Toc22137187)

[A. Døde dyr 4](#_Toc22137188)

[B. Påkjørt, sykt eller skadet vilt 5](#_Toc22137189)

[1. Storvilt 5](#_Toc22137190)

[2. Rovfugler 5](#_Toc22137191)

[3. Høstbare viltarter 5](#_Toc22137192)

[4. Trua viltarter (Rødlista) 5](#_Toc22137193)

[5. Husdyr 6](#_Toc22137194)

[6. Sjøpattedyr 6](#_Toc22137195)

[C. Ville dyr på privat grunn 6](#_Toc22137196)

[1. Grevling 6](#_Toc22137197)

[2. Hoggorm 6](#_Toc22137198)

[3. Hjortevilt 6](#_Toc22137199)

[V. Ettersøk 7](#_Toc22137200)

[A. Ettersøk langs veg 7](#_Toc22137201)

[B. Ettersøk langs bane 7](#_Toc22137202)

[C. Innkalling av ekstra personell 7](#_Toc22137203)

[D. Slipp av ettersøkshund 7](#_Toc22137204)

[E. Skadd mordyr med frisk kalv. 8](#_Toc22137205)

[F. Ettersøk i mørket 8](#_Toc22137206)

[G. Skadd eller farlig dyr på offentlig sted 8](#_Toc22137207)

[VI. Offentlig overtakelse av jakt-ettersøk 8](#_Toc22137208)

[VII. Håndtering av dødt vilt 8](#_Toc22137209)

[A. Slakt 8](#_Toc22137210)

[B. Kadavre 9](#_Toc22137211)

[VIII. Overvåkning og prosjekter 9](#_Toc22137212)

[A. CWD 9](#_Toc22137213)

[IX. Vedlegg 10](#_Toc22137214)

[1. Godtgjøring hovedvakter 10](#_Toc22137215)

[2. Godtgjøring ekstravakter 10](#_Toc22137216)

# Formål

Formålet med viltvaktordningen i Ås kommune er å kunne tilby en profesjonell og effektiv ivaretakelse av kommunenes oppgaver knyttet til fallvilt og dyrevelferd. Primært skal viltvakta ivareta kommunens oppgaver etter viltloven og forskrift om jakt, felling og fangst §§ 27 og 29, men også vurderinger etter dyrevelferdsloven §§ 3 og 4 vil være aktuelle.

Skadefelling etter kommunalt vedtak kan også inngå i viltvaktas oppgaver. Særlig er dette aktuelt for vedtak fattet etter naturmangfoldloven § 18 3.ledd og delegasjonsbrev 16/09/2013.

# Organisering

Viltvakta har døgnkontinuerlig vakt for oppdrag. Den er organisert med 6 hovedvakter som har vakt hver 6. uke. I tillegg knyttes et antall ekstravakter til ordningen for bistand ved flere parallelle oppdrag, krevende ettersøk og for å oppnå dekkende lokalkunnskap.

### Arbeidsoppgaver

Gjennom sin vaktuke skal hovedvakten være tilgjengelig for utrykning på sykt eller skadet vilt, primært hjortevilt. Arbeidsoppgaven er å finne, og avlive, eller friskmelde dyret på best mulig måte for å ivareta egen og andres sikkerhet samt dyrevelferden. Nærmere situasjonsbeskrivelser se IV Oppdrag. Hovedvakta har i sin uke også ansvaret for organisering av ekstravakter og andre oppdrag samt rapportering.

Ekstravaktenes arbeidsoppgaver vil være varierte og knyttet til den enkeltes kompetanse. Oppgaver som skadefelling etter vedtak, håndtering og arbeid med grevling, gjess, kjentmann og skytter for ettersøksekvipasjene vil være naturlige oppgaver.

### Krav til personell

Hovedvaktene skal disponere godkjent ettersøkshund og sammen med denne være godkjent ettersøksekvipasje som oppfyller kravene til offentlig ettersøk, jf. Forskrift om jakt, felling og fangst. Det stilles krav om jegerprøve eller tilsvarende og årlig storviltprøve for alle som på oppdrag for kommunen skal felle sykt eller skadet vilt.

Ekstravaktene må være kvalifisert for de oppgavene de settes til.

På oppdrag fra kommunene er også personell i viltvakta underlagt taushetsplikt jf. Forvaltningsloven § 13.

### Utrykningstid

Ordningen skal ha som mål å ha uttrykningstid på under 30 minutter, for de tilfeller der det er hast. Det er derfor viktig at hovedvaktene og ekstravaktene har god lokalkunnskap og fortrinnsvis er bosatt i en av kommunene i ordningen.

### Fullmakter

Hovedvakter og ekstravakter tilknyttet viltvaktordningen gis fullmakt til å benytte kunstig lys og andre nødvendige hjelpemidler i offentlig ettersøk (jf. Forskrift om jekt, felling og fangst § 29), hvor dette er nødvendig for å sikre rask og effektiv avlivning av dyrevelferdshensyn (jf. Dyrevelferdsloven §§ 3 og 4). Videre gis viltvakter tilknyttet viltvaktordningen fullmakt til å bruke løs hund også i båndtvangstid (jf. hundeloven § 9, bokstav d).

### Rapportering

Hovedvaktene skal ved endt ukesvakt levere en skriftlig ukerapport og timelister til viltansvarlig ved Follo landbrukskontor, innen 2 dager.

Oppdrag som gjelder hjortevilt, grevling, rev, bever, oter, havørn, kongeørn, hønsehauk, mårhund og villsvin skal ved første mulighet rapporteres på fallviltskjema på [www.hjorteviltregisteret.no](http://www.hjorteviltregisteret.no) Hovedvaktene vil gis tilgang til fallviltregisteret og har rapporteringsansvar for alle oppdrag i sin vaktperiode uavhengig av om de har vært ute selv eller delegert oppgaven.

Ekstravakter som har vært på oppdrag har ansvar for å levere utfylt fallviltskjema til hovedvakta eller selv legge inn i fallviltregisteret. De skal og melde timer på eget skjema.

Oppdrag på rovfugler og trua arter skal meldes til viltansvarlig ved Follo landbrukskontor så raskt som mulig etter håndtering.

### Utstyr og kurs

Viltvakta vil benytte eksisterende utstyr i kommunal eie og gjøre nødvendige innkjøp for å sikre at sikkerhet for oppdragstakerne og allmennheten er god.

Utstyr er eksempelvis vester, skilt, gulblink til bil, utstyr til prøvetaking (fra mattilsynet), grevling bur og annet.

Våpen, bil, klær, hund og annet personlig utstyr må oppdragstaker selv stille med.

# Oppdrag - ulike viltgrupper

Meldinger kommer normalt fra politi, publikum eller veitrafikksentralen.

## Døde dyr

Døde dyr skal ikke håndteres av viltvakta, men ved melding fra publikum eller politi skal de være behjelpelige med videreformidling av informasjon.

Døde dyr i utmark, som ikke er resultat av ulovlig jakt eller til fare for vannforurensning, skal ligge. Er det mindre dyr på mindre trafikkert strekning oppfordres bilfører å flytte dyret ut av veibanen.

Døde dyr på vei eller bane er veieiers ansvar. Hovedvakt videreformidler rett kontaktnummer:

Riks- og fylkesveier Statensvegvesen/ veitrafikksentralen ring 175

Jernbanen (2,5 m hver side av linja) Bane NOR ring 05280

Kommunal veg Kommunalt servicekontor:

Ås tlf. 64 96 20 00 epost: post@as.kommune.no

## Påkjørt, sykt eller skadet vilt

### Storvilt

Storvilt og kongeørn er etter forskrift om utøvelse av jakt, felling og fangst, § 29, kommunens ansvar. Elg, hjort, dåhjort, rådyr, villsvin, muflon, moskusfe, bjørn, ulv, jerv og gaupe er i gruppen storvilt. Den som kommer over sykt eller skadet storvilt skal umiddelbart melde dette til kommunen v/ viltvakta.

#### Hjortevilt

Gjelder meldingen sykt eller skadet hjortevilt skal viltvakta rykke ut. Om dyret er løpt fra skadestedet skal det startes ettersøk. Se punkt V – Utføring av ettersøk.

#### Villsvin

Observasjoner av villsvin forekommer stadig oftere og sykt eller skadet villsvin anses som et farlig dyr. Ved meldinger om villsvin skal kompetent ekvipasje kontaktes for bistand og veiledning. Hendelser med villsvin skal meldes til viltansvarlig ved landbrukskontoret ved første mulighet, eventuelt på tekstmelding.

#### Store rovdyr

Ved melding om syk eller skadd gaupe, jerv, ulv, bjørn eller kongeørn skal Fylkesmannen (beredskapstelefon 971 35 265) og politiet (02800) varsles.

Spor, observasjoner og funn av døde dyr meldes til Statens naturoppsyn (SNO) ved rovviltkontakt Neri Thorsen (mobil 994 44 509).

### Rovfugler

Den som kommer over syk eller skadd rovfugl skal umiddelbart melde dette til kommunen v/ viltvakta.

Viltvakta skal i første rekke ta hånd om skadd eller syk rovfugl og ta kontakt med Arnkjell Johansen (917 44 700) som kan ta fuglen i pensjon eller veilede videre.

Ved behov kan fuglevakta (901 22 901), Norsk ornitologisk forening kontaktes eller andre med spesiell kompetanse.

Hendelser med rovfugl skal meldes til viltansvarlig ved landbrukskontoret ved første mulighet, eventuelt på tekstmelding.

### Høstbare viltarter

For andre arter enn storvilt er det dyrevelferdsloven § 4 Hjelpeplikt som er styrende for håndtering av syke og skadde dyr. Ved henvendelser om større småvilt; grevling, rev, svane, gjess kan viltvakta bistå innbyggerne med veiledning eller etter en vurdering bistå med avliving, flytting eller friskmelding av dyret.

Veiledning kan bestå av info om adferd, tiltak for å bli kvitt plage (rydde søppel, hageavfall ol.) Informasjon om levering til veterinær vederlagsfritt ol.

### Trua viltarter (Rødlista)

Eksempelvis steinkobbe, oter, sandsvale, flaggermus, åkerrikse, alke, makrellterne osv.

Hjelpeplikten gjelder og for trua arter, men innsats for å holde liv i dyret må vurderes opp mot skadeomfang, rødlistestatus og verdi iht naturmangfold. Avliving eller pleie av trua arter skal meldes til viltansvarlig ved landbrukskontoret ved første mulighet, eventuelt på mail eller tekstmelding. Viltansvarlig vil melde videre til riktig forvaltningsinstans.

### Husdyr

Husdyr, både produksjon- og smådyr, er eiers ansvar. Ved behov for hjelp til å finne eier eller håndtere dyret kan det meldes fra til Follo landbrukskontor (64 96 20 87), veterinærvakta
(64 96 20 88) eller politiet (02800).

Om det kommer telefon til viltvakta må vakthavende vurdere situasjonen og informere etter beste evne. Viltvakta skal ikke avlive husdyr uten kontakt med eier eller politiet på forhånd.

### Sjøpattedyr

Sjøpattedyr forvaltes av fiskeridirektoratet og forvaltning av sel er lagt til Fylkeskommunen.

Hjelpeplikten gjelder og for sjøpattedyr men innsats for å holde liv i dyret må vurderes opp mot skadeomfang, rødlistestatus og verdi iht. naturmangfold. Ved funn av passiv/ ikke responderende sel uten synlige skader, lar vi dyret være en stund (opp til 24 t). Er dyret fortsatt passivt på samme sted må saken vurderes i forhold til dyrevelferd. Avliving eller pleie av sjøpattedyr skal meldes til viltansvarlig ved landbrukskontoret ved første mulighet, eventuelt på mail eller tekstmelding.

## Ville dyr på privat grunn

Ville dyr som grevling, hoggorm ol. som vandrer inn i private hager og borettslag er primært ikke en kommunal oppgave. Dette er en økende problemstilling med urban befolkning boende i skognære områder og kulturlandskap. Henvendelser om slikt skal primært gå til landbrukskontorets viltforvalter som vil drive veiledning. Ved slike telefoner direkte til viltvakta følges punkt 4.

### Grevling

Kommunen følger retningslinjene skissert i forskrift om felling av skadegjørende vilt i saker som omhandler grevling. Først skal det veiledes og Oslo kommunes «Grevling i hagen?» er et svært informativt skriv.

### Hoggorm

Hoggorm kan oppleves problematisk i hager og bolignæreområder. Hoggorm er total fredet i Norge og skal ikke avlives. Særlig på våren når de kommer frem fra dvale og om høsten når de har unger kan hoggorm oppleves som et problem. Det finnes flere gode tips mot hoggorm ved hytter og hus. Fjerning av gjemmesteder som steinrøyser, tetting av sprekker og hull i grunnmur, rydde kratt og busker så ormen og dens byttedyr får mindre skjulesteder. Omlokalisering (2 km) er svært effektivt på enkelt individer av hoggorm. Om man ikke ønsker å plukke ormen opp finnes det hoggormfeller å få kjøpt for eksempel på [www.hoggorm.no](http://www.hoggorm.no).

Viltvakta skal kun drive med informasjon og kan henvise til landbrukskontoret.

### Hjortevilt

 Rådyr og elg kan om høsten trekke inn i hager med nedfallsfrukt. Dette kan skape problemer når dyra blir beruset og får aggressiv adferd. Slike tilfeller skal håndteres av viltvakt i nært samarbeid med viltansvarlig og politiet.

Rådyr kan også trekke inn i hager og borettslag ved spesielt snørike og kalde vintre. Om de her utgjør fare for seg selv eller andre må viltvakt i samarbeid med kommunen og politiet avgjøre utfallet.

# Ettersøk

Det skal normalt gjøres ettersøk etter påkjørt hjortvilt som ikke finnes dødt eller avlives på stedet. Det kan og gjøres ettersøk etter annet vilt om vakthavende finner dette nødvendig for å ivareta dyrevelferden. Viltvakta kan etterspørres for bistand til politi eller andre offentlige instanser ved ettersøk etter vilt.

## Ettersøk langs veg

Ettersøkspersonell skal bære jakke(refleksvest) med påskrift og identifisere seg verbalt og/ eller med ID-kort på skadestedet. Skadested langs vei skal sikres forsvarlig og personell skal forholde seg til veitrafikklovens § 12.

Alle hovedvakter skal ha arbeidsvarlingskurs og kommunene har i samarbeid med hovedvaktene utarbeidet en skiltplan, godkjent av statensvegvesen, til sikring av ettersøk på vei.

Se punkt G. for akutte situasjoner ved fare for personskade og trafikkfarlige situasjoner.

## Ettersøk langs bane

Det skal meldes til Bane NOR (05280). Viltvakter skal ikke ferdes på jernbanen uten sikkerhetspersonell fra Bane NOR tilstede. Kurset «Personlig sikkerhet for befaring ved spor» bør innehas av 1-2 hovedvakter evt. ekstravakter.

## Innkalling av ekstra personell

Hovedvakten kan ved behov tilkalle følgeskytter, annen ettersøksekvipasje eller kjentmann. Alt personell som benyttes i viltvaktordning skal ha oppdragsavtale med Follo landbrukskontor.

## Slipp av ettersøkshund

Ved ettersøk av skadet dyr som støtes foran ekvipasjen, og som man derfor ikke oppnår kontakt med, skal ettersøket fortrinnsvis foregå med hund som har egenskapene til å stoppe/ stille dyret. Om hovedvakta selv ikke har slik hund kan en slik ekvipasje tilkalles fra andre innenfor ordningen.

Før slipp av hund skal disse kravene være oppfylt:

* hunden sporer riktig dyr
* dyret er skadd
* slipp av hund er vurdert som den mest effektive ettersøksmetoden
* hunden skal ha egenskapene til å stille det skadde dyret
* hunden skal være merket med refleksvest/halsbånd med påskrift «Ettersøk»/ «Ettersøkshund» og eiers/førers navn og nummer

Det skal før slipp av hund gjøres en vurdering av risiko for hunden, hensyn til annet vilts unger, hensyn til beitedyr, bebyggelse og ferdsel. Hunder som skal slippes skal være sauerene og ha gyldig bevis for dette.

## Skadd mordyr med frisk kalv.

Om et mordyr i dieperioden på våren/sommeren er så skadd at det må avlives må det vurderes ut i fra dyrevelferdshensyn om kalven(e) også skal avlives.

## Ettersøk i mørket

Vurderer vakthavende det slik at et ettersøk er nødvendig for å avlive eller friskmelde dyret, startes ettersøk ved første mulighet. Kommunens fallviltjegere har lov til å bruke kunstig lys under ettersøk, forutsatt at politiet er orientert.

## Skadd eller farlig dyr på offentlig sted

Ved melding om skadd eller farlig (aggressivt, pressa ol.) dyr på offentlig sted skal politiet umiddelbart kontaktes. Det er i politivedtektene for alle kommunene nedlagt forbud mot bruk av våpen på, ut over eller i umiddelbar nærhet av offentlig sted. Slike situasjoner må handteres av politiet eller i nært samarbeid med politiet.

Etter naturmangfoldloven § 18 3.ledd og delegasjonsbrev fra miljødirektoratet 16.9.2013 får kommunen mulighet til:

«*å iverksette uttak i tilknytting til følgende problemområder og skadesituasjoner:*

*1. Bestemte individ av alle hjorteviltartene og villsvin når de oppholder seg på trafikkerte eller tettbygde områder og utgjør en fare for skade på person eller skaper trafikkfarlige situasjoner.*

*2. Særlig aggressive individ av knoppsvane og kanadagås når de oppholder seg på områder hvor de utgjør en fare for skade på person, eller hindrer ferdsel.*»

# Offentlig overtakelse av jakt-ettersøk

Om kommunen overtar et jaktettersøk kan det aktuelle jaktlaget nyttes som postmannskap eller kjentmann om hovedvakt finner dette nødvendig. Jaktlaget bistår da viltmyndighetene som beskrevet i § 27 i forskrift om jakt, felling og fangst.

# Håndtering av dødt vilt

Fallvilt av hjortevilt og bever, eller verdien av slikt vilt, tilfaller kommunenes viltfond. Alt annet dødt vilt tilfaller det statlige viltfondet. Ved oppdrag på annet vilt oppbevares dyret på best mulig måte og beskjed sendes snarest til Landbrukskontoret for videre melding og vurdering.

## Slakt

Hjortevilt som avlives av ettersøkspersonell kan brukes som mat under forutsetning av at dyret er friskt og ikke har store indre skader. Mattilsynet skal kontrollere og godkjenne viltslakt. De stiller disse kravene:

* Trafikkskadet vilt som er avlivet i samsvar med denne instruks skal alltid undersøkes av Mattilsynet på godkjent viltkontroll sted før frambud.
* Trafikkdrept vilt skal ikke brukes til mat for folk.
* Ved kontroll skal storviltet maksimalt være oppdelt i fire deler og hode, nyrer, hjerte, lunger, lever og milt skal følge slaktet.

Ved salg av viltslakt skal informasjon om navn og adresse til kjøper, samt antall kilo kjøtt meldes til landbrukskontoret for utsending av faktura. Inntektene tilfaller det kommunale viltfondet.

## Kadavre

Selvdødt eller trafikkdrept vilt kan ikke nyttes til menneskemat. Det finnes kjølemuligheter i Viltbua i Ski for videre destruksjon/levering til limproduksjon, reveåte ol.

Kadaveret kan og graves forsvarlig ned på stedet eller nærliggende egnet sted. Nedgravde kadavre må ikke være kilde til forurensning av brønner eller vassdrag. Ved behov for videre vurdering av sted kontaktes kommunens miljø avdeling eller landbrukskontoret.

Dyr som ikke kan plasseres i Viltbua men som skal levers oppbevares på egnet sted om det bestilles henting fra Norsk Protein.

# Overvåkning og prosjekter

Ved prosjekter, sykdomsutbrudd(CWD), eller andre spesielle hendelser vil rutinene for fallvilt håndteringen måtte endres for å møte krav fra mattilsynet eller andre instanser. Viltansvarlig ved Follo landbrukskontor og viltvakta vil da i fellesskap utarbeide en ny rutine.

## CWD

Overvåkningsprogrammet for CWD på hjortevilt vil fortsette i 2017. Alle viltvakter skal ha kunne ta og sende inn CWD-prøver. Hovedvakta har ansvar for at prøve tas og sendes inn ved første mulighet og at denne samsvarer med fallvilt ID levert i Fallviltregisteret.

Viltvakta skal og melde videre til mattilsynet om bekymringsmeldinger de får om vilt med sykdomssymptomer og i samarbeid med mattilsynet gjøre en vurdering av situasjonen.

# Vedlegg

### Godtgjøring hovedvakter

Godtgjøring for vaktuke 4000 kr/uke

Timesgodtgjøring oppdrag 300 kr/time (flat takst)

Kjøregodtgjøring etter statens satser 4,10 kr/km

### Godtgjøring ekstravakter

Godtgjøring ved oppdrag 300 kr/ oppdrag

Timesgodtgjøring oppdrag 300 kr/time (flat takst)

 Kjøregodtgjøring etter statens satser 4,10 kr/km